1, 2. (a) Wat beweer mense dikwels? (b) Watter aansporing het Jakobus gegee, en waarom was dit nodig?
“GOD met ons.” Daardie woorde verskyn op nasionale embleme en selfs op die uniforms van soldate. Die leuse “Op God vertrou ons” is al op tallose muntstukke en banknote van hedendaagse geldeenhede aangebring. Dit is algemeen vir mense om te beweer dat hulle ’n hegte verhouding met God het. Maar sou jy nie saamstem dat iemand wat werklik so ’n verhouding het, meer moet doen as om net daaroor te praat of slagspreuke te vertoon nie?
2 Die Bybel toon dat dit moontlik is om ’n verhouding met God te hê. Maar dit verg inspanning. Selfs party gesalfde Christene in die eerste eeu moes hulle verhouding met Jehovah God versterk. Die Christenopsiener Jakobus moes sommige waarsku oor hulle vleeslike neigings en geestelike onreinheid. In sy raad het hy hierdie kragtige aansporing ingesluit: “Kom nader aan God, en hy sal nader aan julle kom” (Jakobus 4:1-12). Wat het Jakobus bedoel met die woorde “kom nader”?
3, 4. (a) Waaraan het die uitdrukking “kom nader aan God” party van Jakobus se eerste-eeuse lesers moontlik herinner? (b) Waarom kan ons seker wees dat dit moontlik is om God te nader?
3 Jakobus het ’n uitdrukking gebruik wat baie van sy lesers sou ken. Die Mosaïese Wet het die priesters spesifieke riglyne gegee oor hoe hulle Jehovah namens sy volk moes “nader” (Eksodus 19:22). Dit het Jakobus se lesers moontlik daaraan herinner dat ’n mens die voorreg om Jehovah te nader, nie vanselfsprekend moet aanneem nie. Jehovah beklee die hoogste posisie in die heelal.
4 Aan die ander kant “getuig hierdie aansporing [in Jakobus 4:8] van ’n kragtige optimisme”, sê een Bybelgeleerde. Jakobus het geweet dat Jehovah nog altyd onvolmaakte mense op liefdevolle wyse genooi het om nader aan Hom te kom (2 Kronieke 15:2). Jesus se offerande het dit moontlik gemaak om Jehovah met groter vrymoedigheid te nader (Efesiërs 3:11, 12). Vandag het miljoene die geleentheid om God te nader! Maar hoe kan ons gebruik maak van hierdie wonderlike geleentheid? Ons sal kortliks na drie maniere kyk waarop ons nader aan Jehovah God kan kom.
Hou aan om ‘kennis in te neem’ van God
5, 6. Hoe toon die voorbeeld van jong Samuel wat dit behels om ‘kennis in te neem’ van God?
5 Volgens Johannes 17:3 het Jesus gesê: “Dít beteken die ewige lewe, dat hulle kennis inneem van u, die enigste ware God, en van die een wat u uitgestuur het, Jesus Christus.” Baie vertalings van hierdie vers verskil effens van die Nuwe Wêreld-vertaling. In plaas van die werkwoord weer te gee met “kennis inneem”, vertaal hulle dit bloot met “ken”. Maar ’n hele aantal geleerdes sê dat die woord wat in die oorspronklike Grieks gebruik is, ’n dieper betekenis het—dat dit dui op ’n voortgesette proses, wat selfs tot ’n intieme kennis van die ander persoon kan lei.
6 Om God intiem te leer ken, was nie ’n nuwe begrip in Jesus se dag nie. In die Hebreeuse Geskrifte lees ons byvoorbeeld dat Samuel, as ’n jong seun, “Jehovah nog nie leer ken [het] nie” (1 Samuel 3:7). Het dit beteken dat Samuel baie min van sy God geweet het? Nee. Sy ouers en die priesters sou hom beslis baie geleer het. Maar volgens een geleerde kan die Hebreeuse woord in daardie vers “gebruik word vir die intiemste soort kennis”. Samuel het Jehovah nog nie intiem leer ken, soos later die geval was toe hy as Jehovah se woordvoerder gedien het nie. Namate Samuel groter geword het, het hy Jehovah waarlik leer ken en ’n hegte persoonlike verhouding met hom ontwikkel.—1 Samuel 3:19, 20.
7, 8. (a) Waarom moet die Bybel se dieper leringe ons nie afskrik nie? (b) Wat is van die diep waarhede van God se Woord wat ons gerus kan bestudeer?
7 Neem jy kennis van Jehovah in sodat jy ’n intieme verhouding met hom kan opbou? Om dit te doen, moet jy ‘’n verlange ontwikkel’ na die geestelike voedsel wat God voorsien (1 Petrus 2:2). Moenie met net ’n basiese kennis tevrede wees nie. Lê jou daarop toe om van die Bybel se dieper leringe te verstaan (Hebreërs 5:12-14). Skrik hierdie leringe jou af omdat jy meen dat dit te moeilik is? Indien wel, moet jy in gedagte hou dat Jehovah die “Grootse Onderrigter” is (Jesaja 30:20). Hy weet hoe om diep waarhede aan onvolmaakte menseverstande oor te dra. En as jy ’n opregte poging aanwend om te verstaan wat hy jou leer, sal hy jou seën.—Psalm 25:4.
8 Waarom ondersoek jy nie jou kennis van “die diep dinge van God” nie? (1 Korintiërs 2:10). Dit is nie oninteressante onderwerpe soos dié waaroor teoloë en geestelikes dalk debatteer nie. Dit is lewende leerstellings wat fassinerende insig bied in die verstand en hart van ons liefdevolle Vader. Byvoorbeeld, die losprys, die “heilige geheim” en die verskillende verbonde wat Jehovah gebruik het om sy volk te seën en sy voornemens te vervul—hierdie en talle soortgelyke onderwerpe maak persoonlike navorsing en studie aangenaam en lonend.—1 Korintiërs 2:7.
9, 10. (a) Waarom is trots gevaarlik, en wat sal ons help om dit te vermy? (b) Waarom moet ons daarna streef om nederig te wees wanneer dit by die kennis van Jehovah kom?
9 Namate jou kennis van dieper geestelike waarhede toeneem, moet jy waak teen ’n gevaar wat met kennis gepaard kan gaan—trots (1 Korintiërs 8:1). Trots is gevaarlik, want dit vervreem mense van God (Spreuke 16:5; Jakobus 4:6). Onthou, geen mens het rede om oor sy kennis te spog nie. Neem byvoorbeeld hierdie woorde in die inleiding van ’n boek wat die mensdom se jongste wetenskaplike vooruitgang ondersoek: “Hoe meer ons leer, hoe meer besef ons hoe min ons weet. . . . Alles wat ons reeds geleer het, is niks in vergelyking met wat ons nog moet leer nie.” Sulke nederigheid is verkwikkend. Wanneer ons die vernaamste kennis wat daar is, wil opdoen—kennis van Jehovah God—het ons selfs groter rede om nederig te bly. Waarom?
10 Let op ’n paar Bybelse stellings oor Jehovah. “Baie diep is u gedagtes” (Psalm 92:5). “[Jehovah se] verstand is onbeskryflik” (Psalm 147:5). “Daar is geen deurgronding van [Jehovah se] verstand nie” (Jesaja 40:28). “O die diepte van God se rykdom en wysheid en kennis!” (Romeine 11:33). Dit is duidelik dat ons nooit alles oor Jehovah sal kan weet nie (Prediker 3:11). Hy het ons talle wonderlike dinge geleer, maar daar sal altyd ’n oneindige hoeveelheid kennis wees sodat ons voortdurend meer kan leer. Laat daardie vooruitsig ons nie opgewonde sowel as nederig voel nie? Laat ons dan, namate ons meer leer, altyd ons kennis gebruik om nader aan Jehovah te kom en ander te help om dieselfde te doen—en nooit as ’n manier om onsself bo ander te verhef nie.—Matteus 23:12; Lukas 9:48.
11, 12. (a) Hoe moet die kennis wat ons oor Jehovah inneem, ons raak? (b) Wat bepaal of iemand se liefde vir God opreg is?
11 Die apostel Paulus het gepas kennis met liefde verbind. Hy het geskryf: “Dit is wat ek aanhou bid, dat julle liefde steeds oorvloediger mag word met juiste kennis en volle onderskeidingsvermoë” (Filippense 1:9). Elke kosbare waarheid wat ons oor Jehovah en sy voornemens leer, moet ons nie opgeblase van trots maak nie, maar eerder ons liefde vir ons hemelse Vader laat toeneem.
12 Baie beweer natuurlik dat hulle God liefhet, maar dit is nie werklik die geval nie. Hulle is dalk opreg oor sterk emosies wat in hulle hart opwel. Sulke emosies is goed, selfs prysenswaardig, wanneer dit in ooreenstemming met juiste kennis is. Maar dit op sigself kom nie neer op ware liefde vir God nie. Waarom nie? Let op hoe God se Woord sulke liefde omskryf: “Dít is wat die liefde vir God beteken, dat ons sy gebooie bewaar” (1 Johannes 5:3). Liefde vir Jehovah is dus slegs opreg wanneer dit met gehoorsaamheid gepaardgaan.
13. Hoe sal godvrugtige vrees ons help om ons liefde vir Jehovah te toon?
13 Godvrugtige vrees sal ons help om gehoorsaam aan Jehovah te wees. Hierdie groot ontsag en diepe eerbied vir Jehovah spruit voort uit kennis van hom, kennis van sy oneindige heiligheid, heerlikheid, krag, geregtigheid, wysheid en liefde. Sulke vrees is onontbeerlik as ons nader aan hom wil kom. Trouens, let op wat Psalm 25:14 sê: “Intimiteit met Jehovah behoort aan dié wat hom vrees.” As ons dus ’n heilsame vrees het om ons geliefde hemelse Vader te mishaag, kan ons nader aan hom kom. Godvrugtige vrees sal ons help om gehoor te gee aan die wyse raad in Spreuke 3:6: “Slaan ag op hom in al jou weë, en hy sal jou paaie reguit maak.” Wat beteken dit?
14, 15. (a) Voor watter besluite kom ons elke dag te staan? (b) Hoe kan ons besluite maak wat ons godvrugtige vrees weerspieël?
14 ’n Mens moet elke dag besluite maak, groot sowel as klein. Byvoorbeeld, waaroor sal jy met jou werksmaats, skoolmaats of bure praat? (Lukas 6:45). Sal jy hard werk om jou take gedoen te kry, of sal jy lyf wegsteek? (Kolossense 3:23). Sal jy hegter vriendskappe sluit met diegene wat min of geen liefde vir Jehovah toon nie, of sal jy jou verhouding met geestelike mense probeer versterk? (Spreuke 13:20). Wat sal jy, selfs in klein dingetjies, doen om die belange van God se Koninkryk te bevorder? (Matteus 6:33). As skriftuurlike beginsels soos dié wat ons hier genoem het, jou daaglikse besluite rig, slaan jy inderdaad ag op Jehovah “in al jou weë”.
15 In elke besluit wat ons maak, moet ons in werklikheid deur hierdie gedagte gerig word: ‘Wat sal Jehovah van my verwag om te doen? Wat sal hom die meeste behaag?’ (Spreuke 27:11). Godvrugtige vrees wat op hierdie wyse getoon word, is ’n uitstekende manier om ons liefde vir Jehovah te bewys. Godvrugtige vrees sal ons ook beweeg om rein te bly—geestelik, sedelik en fisies. Onthou dat Jakobus, in dieselfde vers waarin hy Christene aanspoor om ‘nader aan God te kom’, ook hierdie vermaning gee: “Reinig julle hande, julle sondaars, en suiwer julle harte, julle besluiteloses.”—Jakobus 4:8.
16. Wat sal ons nooit bereik deur aan Jehovah te gee nie, maar wat kan ons altyd daardeur toon?
16 Om ons liefde vir Jehovah te toon, behels natuurlik veel meer as om net die kwaad te vermy. Liefde beweeg ons ook om te doen wat reg is. Hoe reageer ons byvoorbeeld op Jehovah se oorweldigende vrygewigheid? Jakobus het geskryf: “Elke goeie gawe en elke volmaakte geskenk kom van bo, want dit daal neer van die Vader van die hemelse ligte” (Jakobus 1:17). Ons verryk Jehovah natuurlik nie wanneer ons van ons besittings aan hom gee nie. Hy besit reeds alles wat daar is (Psalm 50:12). En wanneer ons van ons tyd en energie aan Jehovah gee, voorsien ons nie in ’n behoefte wat hy andersins nie sou kon bevredig nie. Al sou ons weier om die goeie nuus van God se Koninkryk te verkondig, kan hy die klippe laat uitroep! Waarom gee ons dan van ons middele, tyd en energie aan Jehovah? Hoofsaaklik omdat ons daardeur toon dat ons hom met ons hele hart, siel, verstand en krag liefhet.—Markus 12:29, 30.
17. Wat kan ons beweeg om met blymoedigheid aan Jehovah te gee?
17 Wanneer ons aan Jehovah gee, moet ons dit vreugdevol doen, “want God het ’n blymoedige gewer lief” (2 Korintiërs 9:7). Die beginsel in Deuteronomium 16:17 kan ons help om met blymoedigheid te gee: “Die gawe van elkeen se hand moet wees ooreenkomstig die seën van Jehovah jou God wat hy jou gegee het.” Wanneer ons dink aan hoe vrygewig Jehovah teenoor ons is, wek dit by ons ’n begeerte om vryelik aan hom te gee. Sulke gawes maak sy hart bly, net soos die geskenkie van ’n geliefde kind ’n ouer se hart bly maak. As ons ons liefde op dié manier toon, sal dit ons help om nader aan Jehovah te kom.
Bou ’n intieme verhouding op deur gebed
18. Waarom is dit die moeite werd om na te dink oor hoe ons die gehalte van ons gebede kan verbeter?
18 Ons persoonlike gebede bied ons ’n kosbare geleentheid—’n tyd om intiem en vertroulik met ons hemelse Vader te praat (Filippense 4:6). Aangesien gebed ’n belangrike manier is om nader aan God te kom, is dit die moeite werd om tyd te neem om na te dink oor die gehalte van ons gebede. Dit beteken nie dat ons gebede hoogdrawend of volmaak uiteengesit hoef te wees nie, maar dit moet opreg wees en uit die hart kom. Hoe kan ons die gehalte van ons gebede verbeter?
19, 20. Waarom moet ons peins voordat ons bid, en waaroor kan ons peins?
19 Ons kan probeer peins voordat ons bid. As ons vooraf peins, kan ons ons gebede spesifiek en betekenisvol maak, en sodoende die gewoonte vermy om bekende frases wat eerste by ons opkom, te herhaal (Spreuke 15:28, 29). Dit kan help as ons nadink oor van die onderwerpe wat Jesus in sy modelgebed genoem het en hoe dit met ons eie omstandighede verband hou (Matteus 6:9-13). Ons kan ons byvoorbeeld afvra watter rol, hoe gering ook al, ons kan speel in die uitvoering van Jehovah se wil hier op aarde. Kan ons Jehovah vertel van ons begeerte om so nuttig moontlik vir hom te wees en hom vra om ons te help met watter toewysings hy ons ook al gegee het? Gaan ons gebuk onder sorge oor ons materiële behoeftes? Vir watter sondes moet ons om vergifnis vra, en teenoor wie moet ons meer vergewensgesind wees? Voor watter versoekings kom ons te staan, en besef ons hoe dringend ons Jehovah se beskerming nodig het om dit die hoof te bied?
20 Verder kan ons dink aan mense wat ons weet veral Jehovah se hulp nodig het (2 Korintiërs 1:11). Wat ons egter nie moet vergeet nie, is om dank uit te spreek. As ons stilstaan en daaroor nadink, sal ons beslis baie redes vind om Jehovah elke dag te dank en te loof vir sy oorvloedige goedheid (Deuteronomium 8:10; Lukas 10:21). Dit hou nog ’n voordeel in—dit kan ons help om ’n positiewer uitkyk op die lewe te verkry, een wat van groter waardering getuig.
21. ’n Studie van watter skriftuurlike voorbeelde kan ons help wanneer ons Jehovah in gebed nader?
21 Studie kan ook ons gebede verbeter. Daar is uitstekende gebede van getroue manne en vroue in God se Woord opgeteken. As ons byvoorbeeld voor ’n moeilike probleem te staan kom, wat ons angstig maak en ons selfs laat voel dat ons welsyn of dié van ons geliefdes bedreig word, kan ons die gebed lees wat Jakob gedoen het voor sy ontmoeting met sy wraaksugtige broer, Esau (Genesis 32:9-12). Of ons kan kyk na die gebed van koning Asa toe ’n strydmag van ongeveer eenmiljoen Etiopiërs God se volk bedreig het (2 Kronieke 14:11, 12). As ons worstel met ’n probleem wat Jehovah se goeie naam oneer kan aandoen, sal dit goed wees om Elia se gebed voor die Baälaanbidders op die berg Karmel te lees, of Nehemia se gebed oor die betreurenswaardige toestand van Jerusalem (1 Konings 18:36, 37; Nehemia 1:4-11). As ons sulke gebede lees en daaroor peins, kan dit ons geloof versterk en ons help om te sien wat die beste manier is om Jehovah te nader met die sorge wat swaar op ons druk.
22. Wat is die jaarteks vir 2003, en wat kan ons ons van tyd tot tyd gedurende die jaar afvra?
22 Daar is ongetwyfeld geen groter eer, geen hoër strewe, as om Jakobus se raad te volg om ‘nader aan God te kom’ nie (Jakobus 4:8). Mag ons dit doen deur toe te neem in ons kennis van God, deur ons liefde vir hom in al hoe groter mate te toon en deur ’n intieme verhouding met hom op te bou deur ons gebede. Laat ons regdeur die jaar 2003 ons jaarteks Jakobus 4:8 in gedagte hou en onsself voortdurend ondersoek om te kyk of ons inderdaad besig is om nader aan Jehovah te kom. Maar wat van die laaste deel van daardie stelling? In watter sin sal Jehovah ‘nader aan ons kom’, en watter seëninge sal dit meebring? Die volgende artikel sal dit bespreek.
“Hy sal nader aan julle kom”
“[God is] nie ver van elkeen van ons af . . . nie.”—HANDELINGE 17:27.
1, 2. (a) Watter vraag vra ons dalk oor die Skepper wanneer ons na die sterrehemel kyk? (b) Hoe verseker die Bybel ons dat mense beslis nie onbeduidend in Jehovah se oë is nie?
HET dit jou al ooit met verwondering vervul om op ’n helder aand na die sterrehemel te kyk? Die ongelooflike hoeveelheid sterre en die uitgestrektheid van die hemelruim is ontsagwekkend. In hierdie ontsaglike heelal is die aarde maar net ’n spikkeltjie. Beteken dit dat die Skepper, “die Allerhoogste oor die hele aarde”, te verhewe is om besorg te wees oor mense of dat hy te ver en ondeurgrondelik is vir hulle om hom te leer ken?—Psalm 83:18.
2 Die Bybel verseker ons dat mense beslis nie onbeduidend in Jehovah se oë is nie. Trouens, God se Woord spoor ons aan om hom te soek, en sê: “Hy [is] nie ver van elkeen van ons af . . . nie” (Handelinge 17:27; 1 Kronieke 28:9). Ja, as ons stappe doen om nader aan God te kom, sal hy op ons pogings reageer. Hoe? Die woorde van ons jaarteks vir 2003 gee hierdie bemoedigende antwoord: “Hy sal nader aan julle kom” (Jakobus 4:8). Kom ons bespreek van die wonderlike seëninge wat Jehovah uitstort op diegene wat na aan hom is.
’n Persoonlike gawe van Jehovah af
3. Watter gawe gee Jehovah aan diegene wat nader aan hom kom?
3 Eerstens het Jehovah se knegte ’n kosbare gawe wat hy aan sy volk gee. Al die mag, rykdom en geleerdheid wat hierdie stelsel van dinge bied, kan ’n mens nie van hierdie gawe verseker nie. Dit is ’n persoonlike gawe, wat Jehovah net gee aan diegene wat na aan hom is. Wat is dit? God se Woord antwoord: “As jy . . . na onderskeidingsvermoë jou stem verhef, as jy daarna bly soek soos na silwer en dit bly naspeur soos verborge skatte, dan sal jy die vrees van Jehovah verstaan, en jy sal die kennis van God vind. Want Jehovah gee wysheid” (Spreuke 2:3-6). Dink net daaraan dat onvolmaakte mense “die kennis van God” kan vind! Hierdie gawe—die kennis wat in God se Woord gevind word—word met “verborge skatte” vergelyk. Waarom?
4, 5. Waarom kan “die kennis van God” met “verborge skatte” vergelyk word? Lig toe.
4 Om maar een ding te noem, die kennis van God het groot waarde. Een van die kosbaarste seëninge wat dit meebring, is die vooruitsig op die ewige lewe (Johannes 17:3). Maar daardie kennis verryk selfs nou al ons lewe. Ons het byvoorbeeld deur ons deeglike studie van God se Woord die antwoorde gekry op belangrike vrae soos: Wat is God se naam? (Psalm 83:18). In watter toestand verkeer die dooies werklik? (Prediker 9:5, 10). Wat is God se voorneme met die aarde en die mensdom? (Jesaja 45:18). Ons het ook geleer dat die toepassing van die Bybel se wyse raad die beste lewenswyse tot gevolg het (Jesaja 30:20, 21; 48:17, 18). Ons het dus betroubare leiding wat ons help om die sorge van die lewe die hoof te bied en ’n weg te volg wat ware geluk en tevredenheid in die hand werk. Bowenal het ons studie van God se Woord ons gehelp om Jehovah se wonderlike eienskappe te leer ken en nader aan hom te kom. Wat kan waardevoller wees as ’n intieme verhouding met Jehovah wat op “die kennis van God” gegrond is?
5 Daar is nog ’n rede waarom die kennis van God met “verborge skatte” vergelyk kan word. Dit is ook, soos met baie skatte die geval is, redelik skaars in hierdie wêreld. Van die aarde se sesmiljard inwoners het sowat sesmiljoen aanbidders van Jehovah, of net omtrent 1 uit 1 000, “die kennis van God” gevind. Om toe te lig wat ’n besondere voorreg dit is om die waarheid van God se Woord te ken, dink aan net een Bybelvraag: Wat gebeur met mense wanneer hulle sterf? Ons weet uit die Skrif dat die siel sterf en dat die dooies van niks bewus is nie (Esegiël 18:4). Nogtans word die valse opvatting dat daar iets in mense is wat ná die dood voortleef, deur die meeste van die wêreld se godsdienste aanvaar. Dit is ’n vername leerstelling van die godsdienste van die Christendom. Dit is ook algemeen in Boeddhisme, Hindoeïsme, Islam, Djainisme, Judaïsme, Sjintoïsme, Sikhisme en Taoïsme. Dink net—miljarde mense word deur hierdie een valse leerstelling mislei!
6, 7. (a) Slegs wie kan “die kennis van God” vind? (b) Watter voorbeeld toon dat Jehovah ons geseën het met insig wat talle “wyse en intellektuele mense” nie het nie?
6 Waarom het meer mense nie “die kennis van God” gevind nie? Omdat ’n mens die betekenis van God se Woord nie ten volle kan verstaan sonder Sy hulp nie. Onthou, hierdie kennis is ’n gawe. Jehovah gee dit net aan diegene wat bereid is om sy Woord met eerlikheid en nederigheid te ondersoek. Sulke mense is dalk nie “in vleeslike sin wys” nie (1 Korintiërs 1:26). Baie van hulle kan volgens die wêreld se standaarde selfs as “ongeleerde en gewone mense” beskou word (Handelinge 4:13). Maar dit maak nie saak nie. Jehovah beloon ons met “die kennis van God” weens die eienskappe wat hy in ons hart vind.
7 Beskou hierdie voorbeeld. Talle geleerdes in die Christendom het al uitvoerige kommentare oor die Bybel geskryf. Hierdie naslaanwerke verduidelik moontlik die geskiedkundige agtergrond, die betekenis van Hebreeuse en Griekse woorde, ensovoorts. Het hierdie geleerdes, met al hulle wysheid, werklik “die kennis van God” gevind? Wel, het hulle ’n duidelike begrip van die tema van die Bybel—die regverdiging van Jehovah se soewereiniteit deur middel van sy hemelse Koninkryk? Weet hulle dat Jehovah God nie deel van ’n Drie-eenheid is nie? Ons het wel ’n juiste begrip van hierdie dinge. Waarom? Jehovah het ons geseën met insig in geestelike waarhede wat baie “wyse en intellektuele mense” nie het nie (Matteus 11:25). Hoe seën Jehovah tog nie diegene wat na aan hom is nie!
“Jehovah bewaar almal wat hom liefhet”
8, 9. (a) Hoe het Dawid nog ’n seën beskryf wat diegene geniet wat na aan Jehovah is? (b) Waarom het ware Christene Goddelike beskerming nodig?
8 Diegene wat na aan Jehovah is, geniet nog ’n seën—Goddelike beskerming. Die psalmis Dawid, wat self baie teëspoed ondervind het, het geskryf: “Jehovah is naby almal wat hom aanroep, almal wat hom in waaragtigheid aanroep. Aan die begeerte van dié wat hom vrees, sal hy voldoen, en hulle hulpgeroep sal hy hoor, en hy sal hulle red. Jehovah bewaar almal wat hom liefhet” (Psalm 145:18-20). Ja, Jehovah is naby diegene wat hom liefhet en kan derhalwe vinnig op hulle hulpgeroep reageer.
9 Waarom het ons Goddelike beskerming nodig? Ware Christene ervaar nie net die gevolge daarvan om in hierdie “kritieke tye” te lewe “wat moeilik is om deur te kom” nie, maar hulle is ook ’n spesiale teiken van Jehovah se vernaamste Teenstander, Satan die Duiwel (2 Timoteus 3:1). Daardie listige vyand is daarop uit om ons “te verslind” (1 Petrus 5:8). Satan vervolg ons, oefen druk op ons uit en versoek ons. Hy is ook op die uitkyk na gesindhede in die verstand en hart wat hy kan uitbuit. Hy het een doel voor oë: om ons geloof te verswak en ons geestelik te vernietig (Openbaring 12:12, 17). Aangesien ons teen so ’n magtige vyand moet stry, is dit dan nie bemoedigend om te weet dat ‘Jehovah almal bewaar wat hom liefhet’ nie?
10. (a) Hoe bewaar Jehovah sy volk? (b) Wat is die belangrikste soort beskerming, en waarom?
10 Maar hoe bewaar Jehovah sy volk? Sy belofte van beskerming waarborg nie dat ons ’n probleemvrye lewe in hierdie stelsel sal hê nie; dit beteken ook nie dat hy verplig is om wonderwerke vir ons te doen nie. Jehovah voorsien nietemin fisiese beskerming aan sy volk as ’n groep. Hy sal immers nooit toelaat dat die Duiwel ware aanbidders van die aarde af uitwis nie! (2 Petrus 2:9). Jehovah beskerm ons bowenal geestelik. Hy rus ons toe met wat ons nodig het om beproewinge te verduur en ons verhouding met hom te bewaar. Op die ou end is geestelike beskerming die belangrikste soort beskerming. Waarom? Solank ons ons verhouding met Jehovah het, kan niks—nie eens die dood—ons blywende skade berokken nie.—Matteus 10:28.
11. Watter voorsienings het Jehovah gemaak om sy volk geestelik te beskerm?
11 Jehovah het oorvloedige voorsienings gemaak om diegene wat na aan hom is, geestelik te beskerm. Deur sy Woord, die Bybel, gee hy ons wysheid om allerhande beproewinge die hoof te bied (Jakobus 1:2-5). Dit maak ’n verskil as ons die praktiese raad in die Skrif toepas. Verder gee Jehovah “heilige gees . . . aan dié wat hom vra” (Lukas 11:13). Daardie gees is die sterkste krag in die heelal, en daarom kan dit ons beslis help om enige beproewing of versoeking op ons weg met welslae die hoof te bied. Deur Christus voorsien Jehovah “gawes in die vorm van mense” (Efesiërs 4:8). Hierdie geestelik bekwame manne probeer Jehovah se innige medelye weerspieël wanneer hulle medeaanbidders help.—Jakobus 5:14, 15.
12, 13. (a) Hoe voorsien Jehovah ons van geestelike voedsel op die regte tyd? (b) Hoe voel jy oor Jehovah se voorsienings vir ons geestelike welsyn?
12 Jehovah voorsien ook iets anders om ons te beskerm: geestelike voedsel op die regte tyd (Matteus 24:45). Deur middel van gedrukte publikasies, waaronder Die Wagtoring en Ontwaak!, sowel as vergaderinge en byeenkomste verskaf Jehovah wat ons nodig het wanneer ons dit nodig het. Kan jy aan ’n geval dink toe jy iets by ’n Christelike vergadering of by ’n byeenkoms gehoor het wat jou hart geraak en jou versterk of vertroos het? Het jy al ’n artikel in een van die bogenoemde tydskrifte gelees en gevoel dat dit net vir jou geskryf is?
13 Een van Satan se doeltreffendste wapens is ontmoediging, en ons is nie immuun daarteen nie. Hy weet goed dat langdurige moedeloosheid ons van ons krag kan beroof en ons selfs kwesbaar kan maak (Spreuke 24:10). Omdat Satan negatiewe gevoelens probeer uitbuit, het ons hulp nodig. Die Wagtoring en Ontwaak! bevat van tyd tot tyd artikels wat ons help om ontmoediging die hoof te bied. ’n Christensuster het oor so ’n artikel geskryf: “Ek lees die artikel feitlik elke dag en kry nog steeds trane in my oë. Ek hou dit langs my bed sodat ek dit byderhand kan hê wanneer ek ook al bedruk voel. Deur middel van sulke artikels is dit asof ek Jehovah se beskermende arms om my kan voel.”* Is ons nie dankbaar dat Jehovah ons van tydige geestelike voedsel voorsien nie? Onthou, sy voorsienings vir ons geestelike welsyn bewys dat hy na aan ons is en ons onder sy beskermende sorg geplaas het.
Toegang tot die “Hoorder van die gebed”
14, 15. (a) Watter persoonlike seën gee Jehovah aan diegene wat na aan hom is? (b) Waarom is vrye toegang tot Jehovah in gebed ’n besondere voorreg?
14 Het jy al ooit opgemerk dat mense dikwels minder genaakbaar word namate hulle groter mag en gesag verkry? Maar wat van Jehovah God? Is hy te ver verwyderd om belang te stel in wat nietige mense vir hom sê? Inteendeel! Die gawe van gebed is nog ’n seën wat Jehovah gee aan diegene wat na aan hom is. Vrye toegang tot die “Hoorder van die gebed” is waarlik ’n besondere voorreg (Psalm 65:2). Waarom?
15 Ter toeligting: Die bestuurshoof van ’n groot maatskappy het baie verantwoordelikhede. Hy besluit watter sake hy persoonlik sal hanteer en watter hy aan ander sal toewys. Net so ook kan die Soewereine Heerser van die heelal besluit watter sake hy self sal behartig en watter hy aan ander sal toewys. Dink net aan alles wat Jehovah aan sy geliefde Seun, Jesus, gegee het om te doen. Die Seun is “gesag gegee om te oordeel” (Johannes 5:27). Die engele “is aan hom onderwerp” (1 Petrus 3:22). Jehovah se kragtige heilige gees is tot Jesus se beskikking gestel om hom te help om sy dissipels op aarde te lei (Johannes 15:26; 16:7). Jesus kon derhalwe sê: “Alle gesag in die hemel en op die aarde is aan my gegee” (Matteus 28:18). Maar wanneer dit by ons gebede kom, verkies Jehovah om self daarna te luister. Daarom sê die Bybel dat ons ons gebede net tot Jehovah moet rig en dit in Jesus se naam moet doen.—Psalm 69:13; Johannes 14:6, 13.
16. Waarom kan ons vol vertroue wees dat Jehovah werklik na ons gebede luister?
16 Luister Jehovah werklik na ons gebede? As hy onverskillig of onbesorg was, sou hy ons nooit aangespoor het om ‘vol te hou met gebed’ of om ons laste en sorge op hom te werp nie (Romeine 12:12; Psalm 55:22; 1 Petrus 5:7). Getroue knegte in Bybeltye het volkome vertroue gehad dat Jehovah na gebede luister (1 Johannes 5:14). Daarom het die psalmis Dawid gesê: “[Jehovah] hoor my stem” (Psalm 55:17). Ons het ook alle rede om vol vertroue te wees dat Jehovah naby is, gereed om te luister na al ons gedagtes en bekommernisse.
Jehovah beloon sy knegte
17, 18. (a) Hoe voel Jehovah oor die getroue diens van sy intelligente skepsele? (b) Verduidelik hoe Spreuke 19:17 toon dat ons barmhartige dade nie ongemerk by Jehovah verbygaan nie.
17 Jehovah se posisie as die Universele Soewerein word glad nie geraak deur wat nietige mense dalk doen of weier om te doen nie. Nogtans is Jehovah ’n God wat waardering toon. Hy waardeer die getroue diens van sy intelligente skepsele—ja, dit is vir hom kosbaar (Psalm 147:11). Dit bring ons by nog ’n voordeel wat diegene geniet wat na aan Jehovah is: Hy beloon sy knegte.—Hebreërs 11:6.
18 Die Bybel toon duidelik dat Jehovah waardeer wat sy aanbidders doen. Ons lees byvoorbeeld: “Hy wat aan die geringe guns betoon, leen aan Jehovah, en Hy sal hom vir sy handelswyse beloon” (Spreuke 19:17). Jehovah se barmhartigheid teenoor die geringes is in die Mosaïese Wet weerspieël (Levitikus 14:21; 19:15). Hoe voel Jehovah wanneer ons sy barmhartigheid navolg in ons handelinge met geringes? Wanneer ons aan die geringe gee en niks terugverwag nie, is dit vir Jehovah asof ons aan Hom leen. Jehovah beloof om daardie skuld met guns en seëninge terug te betaal (Spreuke 10:22; Matteus 6:3, 4; Lukas 14:12-14). Ja, wanneer ons medelye betoon met ’n behoeftige medeaanbidder, raak dit Jehovah se hart. Hoe dankbaar is ons tog om te weet dat ons barmhartige dade nie ongemerk by ons hemelse Vader verbygaan nie!—Matteus 5:7.
19. (a) Waarom kan ons daarvan seker wees dat Jehovah waardeer wat ons in die predikings- en dissipelmaakwerk doen? (b) Hoe beloon Jehovah dade wat ter ondersteuning van sy Koninkryk verrig word?
19 Jehovah waardeer veral wat ons ter bevordering van sy Koninkryk doen. Wanneer ons nader aan Jehovah kom, is dit net natuurlik dat ons ons tyd, energie en middele sal wil gebruik om soveel as moontlik in die Koninkrykspredikings- en dissipelmaakwerk te doen (Matteus 28:19, 20). Soms voel ons moontlik dat ons nie veel bereik nie. Ons onvolmaakte hart kan ons selfs laat wonder of Jehovah tevrede is met ons pogings (1 Johannes 3:19, 20). Maar elke gawe—ongeag hoe klein—is kosbaar in Jehovah se oë as dit gegee word uit ’n hart wat deur liefde beweeg is (Markus 12:41-44). Die Bybel verseker ons: “God is nie onregverdig sodat hy julle werk sal vergeet en die liefde wat julle vir sy naam getoon het . . . nie” (Hebreërs 6:10). Ja, Jehovah onthou en beloon selfs die kleinste daad wat ons ter ondersteuning van sy Koninkryk verrig. Ons geniet nie net nóú ryk geestelike seëninge nie, maar ons kan ook uitsien na die vreugdevolle lewe in die komende nuwe wêreld, waar Jehovah sy hand vrygewig sal oopmaak en die regverdige begeertes sal bevredig van almal wat na aan hom is!—Psalm 145:16; 2 Petrus 3:13.
20. Hoe kan ons regdeur die jaar 2003 die woorde van ons jaarteks in gedagte hou, en met watter gevolg?
20 Laat ons ons dan regdeur die jaar 2003 afvra of ons ons voortdurend daarop toelê om nader aan ons hemelse Vader te kom. As ons dit wel doen, kan ons seker wees dat hy sal doen wat hy beloof het. Trouens, ‘God kan nie lieg nie’ (Titus 1:2). As jy nader aan hom kom, sal hy nader aan jou kom (Jakobus 4:8). En met watter gevolg? Ryk seëninge nou en die vooruitsig om al hoe nader aan Jehovah te kom, tot in alle ewigheid!
’n Brief in reaksie op die artikel “Jehovah is groter as ons hart”, in Die Wagtoring van 1 Mei 2000, bladsye 28-31.